Boer skiet terug tydens aanvalArgieffoto: Lorraine Claasen Casper Burger, ŉ bekende boer van Mamogaleskraal naby Brits in Noordwes, het teruggeskiet toe hy Saterdagaand deur drie gewapende mans oorval is. Lt.kol. Amanda Funani, woordvoerder van die polisie, het aan Maroela Media gesê drie gewapende mans het die plaas betree. “Daar was ŉ skietery tussen die slagoffer en die verdagtes. Een van die verdagtes is geskiet en onder streng polisiebewaking na Brits-hospitaal geneem. Hy is ernstig beseer,” het Funani verduidelik. Funani het bevestig die slagoffer is ook ernstig beseer. Hy het Sondag ŉ operasie ondergaan. “Twee van die verdagtes het van die toneel gevlug. Die ondersoek duur voort,” het Funani bygevoeg. Maroela Media verneem Burger was op pad na sy hoenderhok toe die mans hom oorval het. Sy honde is glo vroeër vergiftig.